**ΕΝΗΜΕΡΩΣΗ ΓΙΑ ΤΙΣ ΕΞΕΛΙΞΕΙΣ ΣΧΕΤΙΚΑ ΜΕ ΤΗΝ**

**ΕΚΘΕΣΗ ΓΙΑ ΤΗΝ**

**ΤΟΠΙΚΗ ΚΑΙ ΠΕΡΙΦΕΡΕΙΑΚΗ ΔΗΜΟΚΡΑΤΙΑ ΣΤΗΝ ΕΛΛΑΔΑ**

(ΑΠΟΤΕΛΕΣΜΑΤΑ ΤΗΣ ΤΑΚΤΙΚΗΣ ΣΥΝΑΝΤΗΣΗΣ ΤΗΣ ΕΠΙΤΡΟΠΗΣ ΠΑΡΑΚΟΛΟΥΘΗΣΗ ΤΟΥ ΚΟΓΚΡΕΣΣΟΥ, ΠΟΡΤΟΓΑΛΙΑ, 6-7.2.2015)

Εγκρίθηκε στις 6 Φεβρουαρίου το κείμενο της Έκθεσης για την Τοπική και Περιφερειακή Δημοκρατία στην Ελλάδα, από την Επιτροπή Παρακολούθησης του Κογκρέσσου Τοπικών και Περιφερειακών Αρχών του Συμβουλίου της Ευρώπης, στην τακτική της συνεδρίαση στο Matosinhos της Πορτογαλίας.

Το κείμενο είναι αποτέλεσμα της έρευνας που διεξήχθη στην χώρα μας στο πλαίσιο δύο επισκέψεων ειδικού επιτελείου του Κογκρέσσου, στις 16-18 Σεπτεμβρίου και στις 18-20 Νοεμβρίου 2014 αντίστοιχα, και μετά από μία σειρά επισκέψεων και συναντήσεων με : τους Υπουργούς Οικονομικών, Εξωτερικών, Διοικητικής Μεταρρύθμισης και Ηλεκτρονικής Διακυβέρνησης, τον Γενικό Γραμματέα τους Υπ. Εσωτερικών, τον Πρόεδρο της Βουλής των Ελλήνων και άλλα στελέχη αυτής, τους δημάρχους Αθηνών, Θεσσαλονίκης, Λαγκαδά, Νάξου και Πάρου, την περιφέρεια Κεντρικής Μακεδονίας, την Ελληνίδα Ombudsman, το Γενικό Λογιστήριο του Κράτους, εκπρόσωπο του Συμβουλίου της Επικρατείας και του δικαστικού σώματος κ.α. Και στις δύο επισκέψεις ξεχωριστή θέση είχε η συνάντηση με τα μέλη της εθνικής μας αντιπροσωπείας στο Κογκρέσσο του ΣτΕ.

Το επιτελείο του Κογκρέσσου Τοπικών και Περιφερειακών Αρχών του Συμβουλίου της Ευρώπης απαρτίζονταν και στις δύο επισκέψεις από τους : κα Gudrun MOSLER-TÖRNSTRÖM, επικεφαλής του τμήματος περιφερειακών αρχών του Κογκρέσσου και εισηγήτρια για την περιφερειακή δημοκρατία, κο Artur TORRES PEREIRA, επικεφαλής της πολιτικής ομάδας του EPP του Κογκρέσσου και εισηγητή για θέματα τοπικής δημοκρατίας, το μέλος της ομάδας εμπειρογνωμόνων του Ευρωπαϊκού Χάρτη Τοπικής Αυτοδιοίκησης καθηγήτρια κα Tania GROPPI και τα δύο μέλη της γραμματείας του Κογκρέσσου, τον επικεφαλής κο Jean-Philippe BOZOULS και την γραμματέα της επιτροπής παρακολούθησης κα Stéphanie POIREL.

Λαμβάνοντας πρώτος τον λόγο ο κ. Pereira, από βήματος τόνισε οτι η συγκεκριμένη έκθεση πρέπει να προσεχτεί ιδιαιτέρως, είναι μία ιδιάζουσα περίπτωση που εξετάζουμε υπό συνθήκες που ποτέ άλλοτε δεν αντιμετώπισε τοπική αυτοδιοίκηση στην ευρωπαϊκή ήπειρο.

Αρχικώς έκανε μία παρουσίαση των βασικών γραμμών των δύο αναμορφωτικών προγραμμάτων της αυτοδιοίκησης (1997 και 2010), εντοπίζοντας τα δυνατά σημεία των νέων νόμων και κυρίως του ΚΑΛΛΙΚΡΑΤΗ εστιάζοντας στην μεγάλη μείωση των αυτοδιοικητικών μονάδων, σε μονάχα 325 και στη δυσκολία προσαρμογής σε μία τόσο έντονη αλλαγή. Οι προβλέψεις του ΚΑΛΛΙΚΡΑΤΗ όπως και οι στόχοι του είναι καλά διατυπωμένοι όμως ο κρατικός μηχανισμός δεν είχε προετοιμαστεί να εσωτερικεύσει όλες αυτές τις αλλαγές και εκ των πραγμάτων δυσλειτουργίες ενσκήπτουν.

Οι γνωστές συνθήκες οικονομικής κρίσης έρχονται να γίνουν ακόμα πιο αιχμηρές από την τήρηση ενός μνημονιακού προγράμματος που δεσμεύει την χώρα σε λήψη μέτρων ή αντίστοιχους περιορισμούς αντίθετους όχι μονάχα με το πνεύμα του Ευρωπαϊκού Χάρτη Τοπικής Αυτοδιοίκησης αλλά του ίδιου του Συντάγματος της χώρας. «Προσέξτε» , τόνισε ο εισηγητής, «τα όσα ακούγονται για την Ελλάδα και τα όσα συμβαίνουν στην Ελλάδα που επισκέφθηκε το επιτελείο μας, είναι συχνά δύο διαφορετικές καταστάσεις». «Προσέξτε, στην Ελλάδα οι νέοι άνεργοι, υπερβολικά πολλοί σε σχέση με οποιαδήποτε άλλη χώρα της Ευρώπης, δεν βλέπουν καν την προοπτική εύρεσης εργασίας ενώ οι μισθοί μειωμένοι 30-40-50% εδώ και 4 τουλάχιστον έτη, διαμορφώνουν δεδομένα πολύ δύσκολα για τους πολίτες».

Επιπλέον τα κονδύλια προς της τοπική αυτοδιοίκηση μειωμένα κατά 60%, το προσωπικό ελλιπές και μη-εξειδικευμένο, λόγω απαγόρευσης προσλήψεων μέχρι το 2016 και λόγω πρόωρων συνταξιοδοτήσεων.

Οι τοπικά αιρετοί καλύπτουν συχνά με δικά τους έξοδα απαραίτητες δράσεις και μετακινήσεις για την εκτέλεση των καθηκόντων τους απέναντι στους πολίτες, δίχως να έχουν πάρα ελάχιστους πόρους από ίδιες πηγές στο δήμο τους. Οι συνεργάτες των δημάρχων είτε σύμβουλοι είτε αντιδήμαρχοι δεν είναι επαρκείς και παραχωρούνται στον προσωπικό του δήμου προκειμένου να καλύψουν ανάγκες αυτού. Οι συνθήκες είναι συνθήκες πάλης για την επιβίωση του δήμου ενώ οι αλληλεπικαλύψεις αρμοδιοτήτων σε τομείς όπως η παιδεία και η υγεία θέτουν σε κίνδυνο τη έξωθεν καλή μαρτυρία, σε μία εποχή που οι κοινώς αποδεκτοί ως αποδοτικοί και απαραίτητοι –από όλους τους παράγοντες και σε όλα τα επίπεδα- έλεγχοι νομιμότητας , καταλήγουν σε ελέγχους σκοπιμότητας, στρεφόμενοι κατά των τοπικά αιρετών και δει των δημάρχων οι οποίοι έχουν χάσει, όπως αναφέρθηκε χαρακτηριστικά από εκπροσώπους τους, το τεκμήριο αθωότητας τους.

Σε αυτό το σημείο βεβαίως αναφέρθηκε ο ρόλος του Παρατηρητηρίου και ως πρόβλεψη και μηχανισμός στήριξης της εξυγίανσης αλλά και ως πιθανή μορφή έλεγχου που θα πρέπει οπωσδήποτε το συντομότερο να ολοκληρώσει την εργασία του και να σταματήσει τη λειτουργία του. Αυτό το ζήτησαν οι περισσότεροι από τους παράγοντες με τους οποίους ήρθαν σε επαφή οι εισηγητές, ενώ έκαναν εκτενείς συζητήσεις για να καταλάβουν τη λειτουργία του.

Από τον εισηγητή τονίστηκε και η μη εφαρμογή των υφιστάμενων νόμων για τις περιοχές που έχουν ιδιαιτερότητες , με χαρακτηριστικές αυτές των νησιών και των ορεινών δήμων. Από την πλευρά τους τα νησιά είναι πολυάριθμα στην Ελλάδα και πρέπει να χαίρουν της ιδιαίτερης προσοχής του κράτους, από την άλλη οι ορεινοί δήμοι είναι συχνά μεγάλης έκτασης και δύσκολοι στην προσέγγιση και στον έλεγχο και την προστασία όλης τους της έκτασης.

Συγκεκριμένα ειπώθηκε οτι στην Πάρο και στη Νάξο των Κυκλάδων που είναι πολυσύχναστα και γνωστά νησιά, ποτέ δεν είχε πάει οποιαδήποτε ευρωπαϊκή ομάδα ή επιτελείο για επί τόπου έρευνα και με έκπληξη τους δέχτηκαν οι δήμαρχοι των περιοχών αυτών, εκφράζοντας την χαρά τους για την σχετική πρωτοβουλία. Το θέμα των συγκοινωνιών και του αποκλεισμού των νησιών από την ηπειρωτική Ελλάδα κατά τους χειμερινούς μήνες, καθώς και τα λειτουργικά προβλήματα των συνενώσεων νησιωτικών περιοχών σε ευρύτερους δήμους με ελάχιστα έσοδα και η απουσία των κρατικών μηχανισμών στήριξης των νησιών στις έκτακτες περιπτώσεις καταστροφών, πλημμύρων κλπ ήταν τα βασικά αρνητικά στοιχεία που αναφέρθηκαν.

Σε αυτή την λογική συνέχισε από βήματος την παρουσίαση των θεμάτων των Περιφερειών η κ. Gudrun Moser-Tornstrom, συγχαίροντας την χώρα που θεσμοθέτησε -κατά τη σύσταση του 2008 του Κογκρέσσου, στην τελευταία έκθεση για την περιφερειακή δημοκρατία στην Ελλάδα - το δεύτερο και ενδιάμεσο επίπεδο τοπικής αυτοδιοίκησης, τις Περιφέρειες. Οι αιρετοί περιφερειάρχες ήρθαν να αντικαταστήσουν τους διορισμένους Νομάρχες της προηγούμενης περιόδου καλύπτοντας ένα μεγάλο δημοκρατικό κενό και φέροντας αυτό το επίπεδο πιο κοντά στον πολίτη και ως εκ τούτου στοχεύοντας στην ομαλότερη διαβούλευση μεταξύ δήμων-περιφερειών και κεντρικής κυβέρνησης.

Η συγκεντρωτική παράδοση της Ελλάδας, όμως, δεν είναι κάτι που ξεπερνιέται εύκολα, σε μικρά σχετικά διαστήματα ,ακόμα και στην συνείδηση των πολιτών. Στο πλαίσιο αυτό εντάσσεται η λειτουργία των 7 Αποκεντρωμένων Αυτοδιοικήσεων και των Γραμματέων αυτών, με ένα πολύ αρνητικό πρόσημο, καθώς εξ αρχής περιγράφηκε ως μία λειτουργία σχεδόν παράνομη, στον βαθμό που οι Γενικοί Γραμματείς των Αποκεντρωμένων αναλαμβάνουν ρόλους και εξουσίες εκ των πραγμάτων που δεν τους αποδίνονται επισήμως εκ του νόμου γεγονός που υποβαθμίζει με σαφήνεια τον ρόλο των Περιφερειών.

Όσον αφορά στο ζήτημα των μητροπολιτικών πόλεων, η εισηγήτρια ανέφερε οτι σε επαφές που είχε με την περιφέρεια Αττικής ήταν μεγάλο ζητούμενο ένα ειδικό πλαίσιο για την περιοχή της Αθήνας, καθώς πρόκειται όχι απλά για μία μητροπολιτική περιοχή αλλά για την περιοχή που κατοικοεδρεύει ο μισός πληθυσμός της χώρας. Παρόλα ταύτα άλλες περιφέρειες και μεγάλες πόλεις δεν θέλουν να τους αποδοθεί ειδικό καθεστώς και σε αυτό το κενό του νόμου η εισηγήτρια προτείνει τελικά να εξετάζεται κατά περίπτωση η περιοχή και να αποδίδεται αναλόγως το δικαίωμα ειδικού καθεστώτος.

Σαφώς ζητάται από τις Περιφέρειες να υπογράψουν και να επικυρώσουν τον Ευρωπαϊκό Χάρτη Τοπικής Αυτοδιοίκησης ο οποίος προς στιγμήν δεν τις δεσμεύει, και αυτό βεβαίως προκαλεί μεγάλο έλλειμμα συνεννόησης με το τοπικό επίπεδο. Αυτή τη δέσμευση, θυμίζουμε, είχαν δεχτεί θεωρητικά εκπρόσωποι των περιφερειών που είχαν συμμετάσχει στην συνάντηση του Νοεμβρίου στην Αθήνα, αν και παρόμοια συμμετοχή δεν υπήρξε από πλευράς περιφερειών στην συνάντηση της Πορτογαλίας.

Στην περίπτωση της εθνικής έκθεσης δεν υπήρξε αναφορά στα επιμέρους άρθρα του Χάρτη που μπορεί να παραβιάζονται, παρά στο όλο πνεύμα του Χάρτη το οποίο γίνεται σεβαστό εν γένει με τις μεταρρυθμίσεις, αλλά λειτουργικά δεν εφαρμόζεται κατά τον καλύτερο δυνατό τρόπο.

Οι εισηγητές κατέληξαν οτι είναι αξιοθαύμαστη η περίπτωση της Ελλάδας και τόνισαν στο κοινό των εκπροσώπων των 47 κρατών μελών να δώσουν ιδιαίτερη σημασία σε αυτή την έκθεση, η οποία είναι ένα κείμενο άξιο συγχαρητηρίων όπως τόνισε και το προεδρείο. Απευχόμαστε όπως οποιοδήποτε άλλο ευρωπαϊκό κράτος ζήσει τις σημερινές συνθήκες κρίσης της ελληνικής τοπικής αυτοδιοίκησης, των τοπικά αιρετών της και των πολιτών της, αλλά σε κάθε περίπτωση αν κάτι τέτοιο προκύψει, το προηγούμενο της Ελλάδας μας διδάσκει τον τρόπο με τον οποίο οι άνθρωποι της τ.α επιμένουν να πορεύονται με δημοκρατικές διαδικασίες υπό συνθήκες τρόπον τινά χαοτικές και με αβέβαιο αύριο, κάτι που έκανε τους εισηγητές να εκτιμήσουν πολύ την ποιότητα της αντίδρασης των ελλήνων και να δηλώσουν οτι και οι ίδιοι θεωρούν τους εαυτούς τους έλληνες, σε έναν παραλληλισμό με την γνωστή έκφραση «je suis Charie»(που κυκλοφόρησε μετά την τρομοκρατική επίθεση στην charie hebdo στο Παρίσι). Οι έλληνες αποτελούν πρότυπο αυτή τη στιγμή για την τοπική αυτοδιοίκηση της Ευρώπης όπως ανέφερε χαρακτηριστικά ο κ. Pereira, προκαλώντας το χειροκρότημα του κοινού και σαφώς της συγκίνηση στην ελληνική ομάδα.

Τα σχόλια του Υπουργείου Εσωτερικών επί της Έκθεσης ήρθαν αρκετά καθυστερημένα αργά το απόγευμα της προηγούμενης ημέρας και έτσι η ανάλυση τους ήταν αδύνατη. Παρόλα ταύτα σε μία πρώτη ανάγνωση και μετά από επικοινωνία με το Υπουργείο, διαπιστώσαμε ότι το πνεύμα τους συνάδει με αυτό της όλης έκθεσης σύμφωνα άλλωστε και με την πρώτη εντύπωση των εισηγητών.

Μετά τις ομιλίες των εισηγητών τον λόγο ζήτησε η κ. Σωτηριάδου, εκ μέρους της αντιπροσωπείας μας, ευχαριστώντας από βάθους καρδίας όλα τα μέλη του επιτελείου για την τόσο καλή συνεργασία, για μία τόσο εμπεριστατωμένη , μεστή και λεπτομερή έκθεση που φανερώνει την ιδιαίτερη σημασία που δόθηκε στα βασικά προβλήματα της ελληνικής Τ.Α και τον τρόπο εργασίας των εισηγητών και της ειδικού του Χάρτη που κατανόησαν σε βάθος τις ελληνικές ιδιαιτερότητες και πραγματικά εργάστηκαν υπέρ της επίλυσης των ελληνικών προβλημάτων. Τονίστηκε οτι ο νέος Υπουργός στα συμπεράσματα της έκθεσης τίθεται με σαφήνεια υπέρ της εξέτασης της λειτουργίας του Παρατηρητηρίου και των 7 Αποκεντρωμένων Αυτοδιοικήσεων, γεγονός που έγινε ευχάριστα αποδεκτό από το σώμα. Επιπλέον προτείναμε σε συνεννόηση με τους εισηγητές να συνεχιστεί η έρευνα στην Ελλάδα, στο πλαίσιο μίας τουλάχιστον πρώτης post-monitoring επίσκεψης.

Αυτό θεωρείται απαραίτητο και είναι σύστημα του Κογκρέσσου όχι μονάχα γιατί η περίπτωση της Ελλάδας απαιτεί παρακολούθηση λόγω της κρίσης αλλά και επειδή σε καμία από τις δύο επισκέψεις οι εισηγητές δεν κατάφεραν να συναντηθούν με τον κ. Ντινόπουλο, Υπουργό Εσωτερικών προς μεγάλη τους απογοήτευση. Επομένως επιθυμούν να συναντήσουν τον νυν Υπουργό Εσωτερικών κ. Βούτση και ζήτησαν από την γράφουσα την συνεργασία της για τη διοργάνωση των συναντήσεων τους στο απώτερο μέλλον. Αυτό εντοπίζεται σύμφωνα με την εμπειρία μας περί το 3μηνο τουλάχιστον μετά την πρώτη έκθεση (στην περίπτωση της Ελλάδος ίσως και 6μηνο λόγω της νέας κυβέρνησης, όχι όμως μεταγενέστερα).

Μέχρι τα μέσα Μαρτίου 2015 αναμένονται όποιες επιπλέον παρατηρήσεις επί της Έκθεσης καθώς σύμφωνα με το πρόγραμμα, αυτό το κείμενο είναι που θα παρουσιαστεί, ολοκληρωμένο πλέον για υιοθέτηση από την Ολομέλεια του Κογκρέσσου το Μάρτιο (24-26.3.2015) στην έδρα του οργανισμού στο Στρασβούργο. Συνηθίζεται να προσκαλείται ένας υψηλόβαθμος κυβερνητικός παράγων από την χώρα στην οποία αφορά η έκθεση, ώστε να επιχειρηματολογήσει εξ ονόματος της εκάστοτε κυβέρνησης.

**Χαμακιώτη Δέσποινα**

**Επιστημονική στήριξη**

**Εθν. Αντ/πείας Κογκρέσσο ΣτΕ**

**τοπικό επίπεδο**